b'\n_START_ARTICLE_\nBioindikator\n_START_PARAGRAPH_\nBioindikator je organizem, ki ga uporabljamo za oceno (\xc2\xbbindikacijo\xc2\xab) stanja dolo\xc4\x8denega ekosistema. Izraz se nana\xc5\xa1a na organizem ali skupino sorodnih organizmov (vrsto, rod, dru\xc5\xbeino, ...), katerega \xc5\xa1tevil\xc4\x8dnost, fiziolo\xc5\xa1ko stanje ali vedenje odra\xc5\xbea stanje oz. spremembo okolja, v katerem se nahaja. Bioindikatorji so uporabni predvsem pri ocenjevanju vpliva \xc4\x8dloveka na okolje v smislu onesna\xc5\xbeevanja in kr\xc4\x8denja \xc5\xbeivljenjskega prostora organizmov._NEWLINE_Preden lahko organizem uporabimo v ta namen, je potrebno natan\xc4\x8dno dolo\xc4\x8diti povezavo med preu\xc4\x8devanim parametrom okolja in odzivom organizma ter ustvariti standardizirano merilo odziva. Za ocenjevanja stanja okolja ali sprememb v njemu uporabljamo zelo razli\xc4\x8dne organizme, odvisno od primernosti za opazovan parameter. Prav tako lahko pri istem organizmu opazujemo mnogo razli\xc4\x8dnih pojavov na vseh mo\xc5\xbenih nivojih. Tako so kot bioindikatorji v posameznih primerih uporabne \xc5\xbeivali, rastline ali mikroorganizmi, pri katerih opazujemo populacijske trende (nara\xc5\xa1\xc4\x8danje, upadanje), fiziolo\xc5\xa1ko stanje posameznih osebkov, ki ga razkriva npr. obarvanost ali izlo\xc4\x8danje metabolitov, biomaso ipd._NEWLINE_Bioindikator zaradi svoje ob\xc4\x8dutljivosti na spremembe v okolju uporabljamo kot kazalce stopnje zastrupitve. Ptice so dobri bioindikatorji stanja okolja zato, ker se v njihovem perju in jajcih kopi\xc4\x8dijo strupene snovi. Prav tako so odli\xc4\x8den bioindikator tudi li\xc4\x8dinke enodnevnic in drugih \xc5\xbeu\xc5\xbeelk, kajti z njimi se dolo\xc4\x8da stopnja \xc4\x8distosti vode. Med vi\xc5\xa1jimi rastlinami pa so bioindikatorji nekatere vrste iglavcev npr. navadni bor.'